**Zápisnica z rodičovského združenia MŠ Kúty,**

**ktoré sa konalo 28. marca 2019**

**Miesto konania:** elokované pracovisko MŠ pri ZŠ Kúty

**Prítomní:** podľa prezenčnej listiny

**Program:**

1. **Privítanie** – pani riaditeľka MŠ PaedDr. Anna Knapová privítala zástupkyne z Centra pedagogicko-psychologického poradenstva v Senici (CPPPaP), ďalej pani riaditeľku PaedDr. Janu Mrázovú a zástupkyňu Mgr. Renátu Antálkovú zo ZŠ A. Radlinského Kúty, učiteľský zbor z MŠ Kúty a prítomných rodičov.
2. **Príhovor psychologičiek** – pracovníčky z CPPPaP na základe vyhodnotených testov našich predškolákov zdôraznili potrebu pripravovať deti na školské prostredie s kľudom a pomaly; od septembra do decembra je adaptačná doba, počas ktorej sa má zaviesť dieťaťu režim. Dieťaťu treba pomáhať, nie robiť veci namiesto neho; dôležitá je komunikácia s dieťaťom; treba viac poukazovať na ich klady, než ich kritizovať za nedostatky. Bola vyzdvihnutá potreba fyzickej a emocionálnej zrelosti detí – predškolákov – grafomotorika, reč, sústredenosť a zvládnutie neúspechu – podporovanie samostatnosti detí a budovanie trpezlivosti u nich.
3. **Informácie o zápise do ZŠ** – pani riaditeľka A. Knapová poďakovala pracovníčkam CPPPaP za ich príspevok a predala slovo pani riaditeľke J. Mrázovej, ktorá informovala rodičov, že zápis do 1. ročníka ZŠ na školský rok 2019/2020 sa bude konať **6. apríla 2019** v čase od 9:00 do 12:00 hod. v triedach 1. A a 1. B. Zápis bude prebiehať v polhodinových intervaloch, pričom sa treba zapísať na konkrétny čas na predtlačené hárky, ktoré budú umiestnené na nástenke v elokovanom pracovisku MŠ. Na zápis **treba priniesť** rodný list dieťaťa, občiansky preukaz zákonného zástupcu dieťaťa, kartičku poistenca – dieťaťa, vyplnený dotazník (ten je k dispozícii v triedach predškolákov) a poplatok 15 eur na súbor zošitov. Všetky potrebné informácie pre zápis sú uvedené aj na internetovej stránke ZŠ <https://zskuty.edupage.org/text40/>. **Rozhodnutie o prijatí/neprijatí** dieťaťa rodičia obdržia do konca júna t. r. **Deti s odkladom** povinnej školskej dochádzky musia odovzdať „posudok o odložení“ z CPPPaP v Senici a od jeho detského lekára. Ak bude dieťa **navštevovať Školský klub** („družinu“), tak treba odovzdať pri zápise vyplnenú aj túto prihlášku.
4. **Diskusia** – Pani riaditeľka J. Mrázová spomenula prevádzku tvorivých dielní v priestoroch družiny počas zápisu. Ďalej sa dotkla problematiky obedov zadarmo, ktorá stále nie je doriešená ani na úrovni nášho VÚC a zatiaľ nevedia podrobnosti. Na dotazy rodičov o povinne voliteľných predmetoch informovala, že na výber je náboženská výchova a etická výchova, pričom tieto predmety sa nebudú prelínať s ostatnými z rozvrhu. Bola spomenutá aj potreba uvádzania mien matky aj otca do dotazníka k zápisu dieťaťa, pretože škole vyplýva zo zákona povinnosť informovať o prijatí/neprijatí oboch rodičov dieťaťa.
5. **Záver** – pani riaditeľka A. Knapová oznámila, že o ostatných aktivitách v MŠ bude informovať na nasledujúcom rodičovskom združení a poďakovala všetkým prítomným za ich účasť.

V Kútoch 31. 03. 2019

**Zapísala:** Bc. Veronika Rosová, člen ZRR

**Overila:** Mgr. Zuzana Kollárová, podpredseda ZRR

**Príloha:** prezenčná listina z 28. 03. 2019